Luiperd val veldgids aan in KrugerwildtuinDie veldgids word aangeval. Foto: Arno Pietersen / Facebook ŉ 38-jarige veldgids sterk in die Mediclinic Nelspruit aan nadat ŉ luiperd hom Donderdag tydens ŉ wildrit in die Krugerwildtuin in ŉ oop safari-voertuig aangeval het. William Mabasa, SANParke se algemene bestuurder van kommunikasie en bemarking, het gesê die voorval het Donderdag omstreeks 13:00 naby Skukuza plaasgevind. “Volgens ooggetuies het die toergids sowat agt toeriste in die voertuig gehad. Hy het stilgehou om vir die luiperd te kyk wat sowat twee meter van die voertuig af was,” het Mabasa gesê. “Die luiperd het slinks verdwyn, omgekruip en die toergids skielik aan sy arm beetgekry terwyl almal nog aan die ander kant van die voertuig na die dier gesoek het.” Die luiperd se karkas. Mabasa het gesê die mense op die voertuig het die luiperd met items geslaan maar die dier wou nie die gids see arm los nie. “ŉ Besoeker in ŉ ander voertuig het met sy motor nader aan die gids se voertuig gery in ŉ poging om die luiperd af te skrik, waarna dit uiteindelik die gids se arm gelos het. Die luiperd het onder die safari-voertuig se voorwiel beland en is raakgery toe die gids in die geharwar agteruit gery het om die toeriste se veiligheid te verseker.” Mabasa het gesê die luiperd moes van kant gemaak word. Hy het gesê daar is later opgemerk dat die luiperd moontlik ook in ŉ geveg met ŉ ander luiperd betrokke was, aangesien hy ook ander wonde op sy lyf gehad het. Volgens besoekers is was die luiperd baie maer en het dit sieklik gelyk. “Ons dink die besoeker in die ander motor het die gids en die passasiers se lewens gered en bedank hom vir sy optrede.” Die toergids is na ŉ plaaslike dokter geneem met wonde aan sy arm en is deur paramedici van LifeMed na die Mediclinic Nelspruit geneem. Robyn Baard, die hospitaal se woordvoerder, het aan Maroela Media bevestig dat die die toergids steeds in die hospitaal behandeling ontvang en dat hy in ŉ stabiele toestand is.